KOPĒJĀ NOSTĀJA (EK) Nr. 14/2009,

ko Padome pieņēmusi 2009. gada 16. februārī

nolūkā pieņemt Eiropas Parlamenta un Padomes Regulu (EK) Nr. …/2009 (… gada …), ar ko izveido Eiropas Telekomunikāciju regulatoru grupu (ETRG)

(Dokuments attiecas uz EEZ)

(2009/C 75 E/05)

EIROPAS PARLAMENTS UN EIROPAS SAVIENĪBAS PADOME,

ņemot vērā Eiropas Kopienas dibināšanas līgumu un jo īpaši tā 95. pantu,

ņemot vērā Komisijas priekšlikumu,

ņemot vērā Eiropas Ekonomikas un sociālo lietu komitejas atzinumu (1),

ņemot vērā Reģionu komitejas atzinumu (2),

saskaņā ar Līguma 251. pantā noteikto procedūru (3),

tā kā:

Apkopojot pieredzi un nepildot VPI pašreizējos uzdevumus vai nedublējot to pašlaik veikto darbu, ETRG palīdzētu valsts pārvaldes iestādēm un Komisijai pildīt to attiecīgos pienākumus.

Ņemot vērā to, ka šīs regulas mērķus — proti, konsekventas regulatīvās prakses turpmāku attīstību, pamatojoties intensīvāku sadarbību un koordināciju starp VPI un starp VPI un Komisiju, ko panāk, inter alia, ar informācijas apmaiņu, lai tādējādi turpmāk attīstītu elektronisko komunikāciju tīklu un pakalpojumu iekšējo tirgu — nevar pietiekami labi sasniegt atsevišķās dalībvalstīs, un to, ka šīs regulas darbības jomas dēļ, kas ietver visu ES, šos mērķus var labāk sasniegt Kopienas līmenī, Kopiena var pieņemt pasākumus saskaņā ar Līguma 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu, šajā regulā paredz vienīgi tos pasākumus, kas vajadzīgi minēto mērķu sasniegšanai,

IR PIEŅĒMUŠI ŠO REGULU.

I NODAĻA

Priekšmets, darbības joma un uzdevumi

1. pants

Priekšmets, darbības joma un uzdevumi

1. Ar šo izveido valsts pārvaldes iestāžu (VPI) konsultatīvo grupu elektronisko komunikāciju tīklu un pakalpojumu jomā — Eiropas Telekomunikāciju regulatoru grupu (ETRG).

2. ETRG darbojas Direktīvas 2002/21/EK (pamatdirektīva) un Direktīvu 2002/19/EK, 2002/20/EK, 2002/21/EK, 2002/22/EK un 2002/58/EK (īpašās direktīvas) darbības jomā, proti, jautājumos, kas attiecas uz elektronisko komunikāciju tirgu ekonomisko regulējumu.

3. ETRG veic uzdevumus neatkarīgi, objektīvi un pārskatāmi. Visā savā darbībā ETRG tiecas sasniegt tādus pašus mērķus, kādi attiecībā uz VPI izklāstīti Direktīvas 2002/21/EK (pamatdirektīva) 8. pantā. ETRG jo īpaši veicina elektronisko sakaru tīklu un pakalpojumu iekšējā tirgus attīstību un labāku darbību, par mērķi izvirzot ES tiesiskā regulējuma konsekventas piemērošanas nodrošināšanu attiecībā uz elektroniskajām komunikācijām.

4. ETRG veicina VPI savstarpēju sadarbību un VPI un Komisijas sadarbību, un tā dod padomu Eiropas Parlamentam, Padomei un Komisijai.

2. pants

ETRG nozīme ES tiesiskā regulējuma piemērošanā

1. ETRG:

2. Šā panta 1. punkta c) apakšpunktā minētie lēmumu projekti, ieteikumi un pamatnostādnes ir:

3. VPI un Komisija pēc iespējas ņem vērā visus ETRG pieņemtos atzinumus, padomus vai regulatīvo paraugpraksi.

II NODAĻA

Etrg organizatoriskā struktūra

3. pants

Sastāvs

1. ETRG sastāvā ir tās VPI vadītājs vai augstas pakāpes pārstāvis, kura ir izveidota katrā dalībvalstī un kuras pamatuzdevums ir pārraudzīt elektronisko komunikāciju tīklu un pakalpojumu tirgus ikdienas darbību.

2. Katrai dalībvalstij ir viens pārstāvis.

3. Komisijai ir novērotājas statuss, un to pārstāv atbilstoša līmeņa darbinieks.

4. Eiropas Ekonomikas zonas (EEZ) valstu un Eiropas Savienības kandidātvalstu VPI ir novērotāja statuss, un tās pārstāv atbilstoša līmeņa darbinieks.

4. pants

Darbības pasākumi

1. ETRG pieņem un publisko savu reglamentu.

2. Atzinumus, regulatīvo paraugpraksi un ETRG ziņojumus pieņem ar divu trešdaļu grupas locekļu balsu vairākumu. Katram grupas loceklim ir viena balss.

Sīkāku balsojuma kārtību nosaka reglamentā, tostarp precizē apstākļus, kādos viens loceklis var darboties cita locekļa vārdā, un noteikumus par kvorumu, un paziņojumus par sanāksmju beigu termiņiem. Reglamentā var būt izklāstītas steidzamas balsošanas procedūras.

Atzinumu, regulatīvo paraugpraksi un ETRG pieņemtos ziņojumus publisko, un tajos pēc VPI lūguma norāda tās atrunas.

3. ETRG saskaņā ar reglamentu no locekļu vidus ievēl priekšsēdētāju un priekšsēdētāja vietniekus. Priekšsēdētāja un priekšsēdētāja vietnieku pilnvaru termiņš ir viens gads. Priekšsēdētājs un priekšsēdētāja vietnieki pārstāv ETRG.

4. ETRG plenārsēdes sasauc tās priekšsēdētājs, un tās notiek vismaz četrreiz gadā kā regulāras apspriedes. Pēc priekšsēdētāja iniciatīvas, Komisijas pieprasījuma vai vismaz trešdaļas ETRG locekļu pieprasījuma rīko arī ārkārtas sanāksmes. Sanāksmju darba kārtību nosaka priekšsēdētājs, un to publisko.

5. ETRG darbu pēc vajadzības var organizēt ekspertu darba grupās.

6. Komisiju ielūdz uz visām ETRG plenārsēdēm, un to var ielūgt piedalīties ekspertu darba grupu sanāksmēs.

7. Eksperti no EEZ valstīm un Eiropas Savienības kandidātvalstīm var piedalīties ETRG sanāksmēs kā novērotāji. ETRG var uzaicināt uz savām sanāksmēm citus ekspertus un novērotājus.

III NODAĻA

Vispārīgi noteikumi

5. pants

Apspriedes

Attiecīgos gadījumos ETRG, pirms tā pieņem atzinumus, regulatīvo paraugpraksi vai ziņojumus, apspriežas ar ieinteresētajām pusēm un dod tām iespēju piemērotos termiņos iesniegt savus komentārus. ETRG, neskarot 8. pantu, publisko apspriežu rezultātus.

6. pants

Pārskatāmība un atbildība

1. ETRG veic darbības, nodrošinot ļoti labu pārskatāmību. ETRG nodrošina, ka sabiedrība un ieinteresētās puses saņem objektīvu, ticamu un viegli pieejamu informāciju, īpaši par tās darba rezultātiem.

2. Katru gadu un pēc apspriešanās ar Eiropas Parlamentu, Padomi un Komisiju ETRG pieņem nākamā gada darba programmu, nosūta to Eiropas Parlamentam, Padomei un Komisijai un dara to publiski pieejamu. ETRG publicē gada ziņojumu par savu darbību.

3. Eiropas Parlaments un Padome var lūgt ETRG vērsties pie tiem attiecīgos jautājumos, kas saistīti ar ETRG darbību.

7. pants

Informācijas sniegšana ETRG

Komisija un VPI sniedz informāciju, ko ETRG ir lūgusi, lai tā varētu pildīt savus uzdevumus. Šo informāciju pārvalda saskaņā ar noteikumiem, kas izklāstīti Direktīvas 2002/21/EK (pamatdirektīva) 5. pantā.

8. pants

Konfidencialitāte

ETRG nepublicē un neizpauž trešām personām informāciju, ko tā apstrādā vai saņem, ja attiecībā uz to prasīts ievērot konfidencialitāti.

Ja konfidenciāli ir lūgts padoms vai uzdots jautājums, tad ETRG locekļu, kā arī novērotāju un jebkura citas personas pienākums ir neizpaust informāciju, ko tā uzzinājusi, darbojoties ETRG vai tās ekspertu darba grupās.

9. pants

Stāšanās spēkā

Šī regula stājas spēkā 2009. gada 31. decembrī.

(1) OV C 224, 30.8.2008., 50. lpp.

(2) OV C 257, 9.10.2008., 51. lpp.

(3) Eiropas Parlamenta 2008. gada 24. septembra Atzinums (Oficiālajā Vēstnesī vēl nav publicēts), Padomes 2009. gada 16. februāra Kopējā nostāja un Eiropas Parlamenta … Nostāja.

(4) OV L 108, 24.4.2002., 33. lpp.

(5) OV L 108, 24.4.2002., 7. lpp.

(6) OV L 108, 24.4.2002., 21. lpp.

(7) OV L 108, 24.4.2002., 51. lpp.

(8) OV L 201, 31.7.2002., 37. lpp.

(9) OV L 200, 30.7.2002., 38. lpp.

(10) OV L 108, 24.4.2002., 1. lpp.

(11) OV L 198, 27.7.2002., 49. lpp.

(12) OV L 202, 30.7.1997., 60. lpp.

PADOMES PASKAIDROJUMA RAKSTS

I. IEVADS

Komisija 2007. gada 16. novembrī Padomei iesniedza priekšlikumu Eiropas Parlamenta un Padomes Regulai, ar ko izveido Eiropas Elektronisko sakaru tirgus iestādi (1). Padome 2007. gada 19. novembrī saņēma Komisijas priekšlikumu (2).

Eiropas Parlaments sniedza atzinumu pirmajā lasījumā 2008. gada 24. septembrī.

Reģionu komiteja sniedza atzinumu 2008. gada 19. jūnijā (3).

Ekonomikas un sociālo lietu komiteja pieņēmusi atzinumu 2008. gada 29. maijā (4).

Komisija 2008. gada 5. novembrī grozīja priekšlikumu (5).

Padome pieņēma kopējo nostāju 2009. gada 16. februārī.

II. MĒRĶIS

Ar ierosināto regulu — kas ir daļa no ES elektronisko sakaru regulējuma, ar ko Komisija iepazīstināja 2007. gada novembrī — ir paredzēts izveidot jaunu Kopienas struktūru. Atbilstīgi pamatdirektīvai un īpašajām direktīvām tā sekmētu labāku iekšējā elektronisko sakaru tīklu un pakalpojumu tirgus darbību, jo īpaši veicinot visu Kopienu mēroga elektronisko sakaru attīstību. Tā būtu ES mēroga centrs, kurā strādās eksperti elektronisko sakaru tīklu un pakalpojumu jomā un kurš izmantos valsts regulatīvo iestāžu pieredzi. Tādējādi elektronisko sakaru regulējuma piemērošana būtu konsekventa, palielinot konkurenci un veicinot konkurētspēju.

III. KOPĒJĀS NOSTĀJAS ANALĪZE

1) Vispārīgi norādījumi

Lai arī Padome izvēlējās atšķirīgu tiesību akta veidu no Komisijas ierosinātā, kopējā nostājā ir iekļauta lielākā daļa Eiropas Parlamenta pirmajā lasījumā pieņemto grozījumu — in extenso, daļēji vai vispārīgi.

Tajā ir iekļauti arī vairāki jauni grozījumi, kuru mērķis ir izveidot elastīgu un neatkarīgu struktūru, kuras uzbūve atbilst privāttiesiskai organizācijai.

Daļa no Eiropas Parlamenta pieņemtajiem grozījumiem kopējā nostājā nav ietverti tāpēc, ka Padome vienojās, ka tie ir lieki vai nepieņemami, vai dažos gadījumos tāpēc, ka sākotnējā Komisijas priekšlikuma noteikumi bija svītroti vai pilnīgi pārstrādāti.

Padome pieņēma šo kopējo nostāju, lai uzlabotu un atbalstītu esošās struktūras, jo īpaši Eiropas Regulatoru grupu (ERG). Jaunajai ierosinātajai struktūrai būtu jāaizvieto ERG un jāuzlabo tās darbības nosacījumi, lai nodrošinātu lēmumu pieņemšanas procesa lielāku pārskatāmību un efektivitāti. Padome izvēlējās Kopienas regulā piešķirt ERG oficiālu statusu, precīzāk definējot tās uzdevumus, darbību, kā arī attiecības ar Kopienas iestādēm. Šī jaunā struktūra — ETRG (Eiropas Telekomunikāciju regulatoru grupa) — nebūs Kopienas aģentūra un tai nebūs juridiskas personas statusa. Tās uzbūve atbildīs privāttiesiskai organizācijai. Tādējādi ETRG izveidos kā elastīgu un efektīvu struktūru, kas darbosies neatkarīgi savas kompetences robežās, konkrēti pamatdirektīvas un īpašo direktīvu piemērošanas jomā.

Padome pievienoja vai grozīja vairākus noteikumus, lai nodrošinātu to, ka ETRG sastāvs būtu skaidrs, tās iekšējā organizācija proporcionāla tās kompetencei un lēmumu pieņemšanas nosacījumi būtu vienkārši un efektīvi. Padome, tāpat kā Eiropas Parlaments, uzskatīja, ka ir svarīgi, lai jaunās struktūras darbība būtu pārskatāma un lai tā par savu darbu ziņotu Eiropas iestādēm.

2) Konkrētas piezīmes

a) Priekšmets, darbības joma un mērķi

Padome ir vienisprātis ar Komisiju un Eiropas Parlamentu, kuri uzskata, ka jaunā struktūra būtu jāizveido elektronisko sakaru tīklu un pakalpojumu iekšējā tirgū (grozījumi Nr. 7.-13. ). Jaunajai struktūrai, kas būtu padomdevēja struktūra, vajadzētu palīdzēt VRI (“valsts regulatīvās iestādes”) un Komisijai veikt to uzdevumus (grozījums Nr. 12.). Tai vajadzētu būt arī pārdomu, diskusiju un konsultāciju struktūrai elektrosakaru jomā Eiropas Parlamentam, Padomei un Komisijai un vajadzētu tiem sniegt padomus pēc lūguma vai pēc savas ierosmes (grozījumi Nr. 17.-18., 52.). Tai vajadzētu aizstāt ERG (Eiropas Regulatoru grupu), kas pašlaik sniedz padomus un palīdz Komisijai attīstīt iekšējo tirgu (grozījums Nr. 13.). Tai vajadzētu turpināt ERG iesākto darbu, veicinot valstu regulatīvo iestāžu sadarbību ar Komisiju, lai nodrošinātu vienotu ES elektronisko sakaru tīklu un pakalpojumu tiesisko regulējumu visās dalībvalstīs, tādējādi sekmējot iekšējā tirgus attīstību (grozījumi Nr. 11., 48.-49., 53.).

Padome piekrīt Komisijas un Eiropas Parlamenta uzskatam, ka jaunās struktūras darbības būtu jāiekļauj pamatdirektīvas un īpašo direktīvu piemērošanas jomā un kas tām vajadzētu būt skaidri formulētām (grozījumi Nr. 47.-50., 56.-60., 64., 69., 75.-78., 80., 85., 87., 91.-92., 97., 98., 99., 105.). Piekrītot Eiropas Parlamentam, Padome uzskata, ka ETRG uzdevums ir arī izstrādāt un labāko regulējuma praksi izplatīt VRI, piemēram, kopīgas pieejas, metodes vai pamatnorādes par regulējošās sistēmas īstenošanu (grozījums Nr. 53). Tāpat Padome ir vienisprātis ar Komisiju un Eiropas Parlamentu, ka ENISA (Eiropas Tīklu un informācijas drošības aģentūrai) nevajadzētu kļūt par jaunās struktūras sastāvdaļu, jo ETRG nevajadzētu piešķirt kompetences Eiropas līmenī attiecībā uz tīklu un informācijas drošības jautājumiem (grozījumi Nr. 9.-10., 24., 27., 36., 50., 56., 65., 89., grozījuma Nr. 107. d) apakšpunkts, grozījums Nr. 143.).

Pretēji Eiropas Parlamenta viedoklim Padome uzskata, ka nosaukums ETRG (“Eiropas Telekomunikāciju regulatoru grupa”) būtu jaunajai struktūrai piemērotāks nosaukums nekā Eiropas Telekomunikāciju regulatoru organizācija (grozījums Nr. 47). Lai arī Padome piekrīt Eiropas Parlamentam, ka tādas struktūras izveidei vajadzētu stabilāku pamatu (grozījums Nr. 8.), tā uzskata, ka ETRG nevajadzētu būt ne aģentūras iezīmēm, ne juridiskas personas statusam (grozījumi Nr. 14., 51.). Tāpat kā Eiropas Parlaments Padome uzskata, ka ETRG sniegs zināšanas un baudīs uzticību, pateicoties tam, ka tā ir neatkarīga, sniegto padomu un izplatītās informācijas kvalitātei, procedūru un darbības metožu pārskatāmībai un neatlaidībai uzticēto uzdevumu izpildē (grozījums Nr. 12.). Padome uzskata, ka ar Kopienas regulu ir jāizveido ETRG, lai turpinātu attīstīt saskaņotu regulējuma praksi, pateicoties pastiprinātai sadarbībai un koordinācijai starp VRI un starp tām un Komisiju, lai stiprinātu elektronisko sakaru tīklu un pakalpojumu iekšējo tirgu.

Saskaņā ar proporcionalitātes principu tiks noteikts tikai tas, kas vajadzīgs noteiktā mērķa sasniegšanai. Padome uzskata, ka minēto mērķi var sasniegt ar ETRG palīdzību, kas ir elastīgāka un mazāk birokrātiskāka struktūra nekā Kopienas aģentūra.

Kas attiecas uz ETRG uzdevumiem, Padome — pretēji Eiropas Parlamenta viedoklim — uzskata, ka ETRG darbībai vajadzētu būt galvenokārt vērstai uz jautājumiem, saistītiem ar elektronisko sakaru tirgus ekonomisko regulējumu, un būtu jāizvairās no uzdevumiem, kas nav laicīgi un skaidri definēti (grozījumi Nr. 16., 19., 20., 22., 26., 28., 68., 70., 71., 79., 81.-84., 86., 93., 95., 102., 103.-104., 106.). Padome nepiekrīt Eiropas Parlamenta uzskatam, ka ETRG vajadzētu arī sniegt padomus tirgus dalībniekiem (grozījumi Nr. 15., 54.), jo tā uzskata, ka ETRG vajadzētu veikt uzdevumus neatkarīgi un izvairoties no interešu konflikta. Padome uzskata, ka ir lietderīgi, lai ETRG censtos pildīt uzdevumus, sadarbojoties ar pašreizējām grupām un komitejām, tomēr nav vajadzīgs, lai ETRG sniegtu padomus minētajām grupām un komitejām (grozījumi Nr. 81.-84., 88.).

b) Sastāvs un darbības veidi

Padome atbalsta Eiropas Parlamenta uzskatu, ka jaunās struktūras sastāvā vajadzētu būt augsta līmeņa atbildīgajiem no katrā dalībvalstī izveidotās VRI, kuru galvenais uzdevums ir ikdienā pārraudzīt elektronisko sakaru tīklu un pakalpojumu tirgu darbību, un tajā vajadzētu būt pa vienam loceklim no dalībvalsts. Padome piekrīt arī tam, ka Komisijai būtu jāpiedalās kā novērotājai (grozījums Nr. 108.) un ka jaunās struktūras sastāvā ir jābūt priekšsēdētājam un vietniekiem, ko ieceļ no locekļu vidus (grozījums Nr. 109.). Padome atbalsta Eiropas Parlamenta uzskatu, ka jaunajai struktūrai būtu jādarbojas neatkarīgi, objektīvi un pārskatāmi (grozījums Nr. 112.) un ka tai būtu jāpieņem lēmumi ar balsu vairākumu, ko veido divas trešdaļas no locekļiem (grozījums Nr. 111.). Līdzīgi Eiropas Parlamentam Padome uzskata, ka VRI un Komisijai būtu lielā mērā jāņem vērā ETRG izplatītie atzinumi (grozījums Nr. 72.).

Padome piekrīt Eiropas Parlamenta ierosinātajai jaunās struktūras uzbūves un uzdevumu vienkāršošanai, konkrēti attiecībā uz Komisijas ierosināto struktūru (grozījuma Nr. 107. d) un e) apakšpunkti, grozījumi Nr. 115.-117., 119.-120., 122., 125., 129.-130., 138., 143.-147.), un atbalsta Eiropas Parlamenta uzskatu par dažiem darbības veidiem, piemēram, ka jaunā struktūra pieņem iekšējo reglamentu (grozījums Nr. 111.) vai ka tiek sasauktas sanāksmes (grozījums Nr. 110.).

Tomēr Padome vēlētos, lai organizatoriskā un finanšu struktūra būtu vieglāka un mazāk birokrātiska par Eiropas Parlamenta ierosināto. Padome neuzskata, ka ETRG pienākumu labai izpildei ir vajadzīgs izveidot regulatoru padomi un rīkotājdirektora amata vietu (grozījumi Nr. 107., 108., 114., 126.-127., 131., 133.-139., 142.). Padome uzskata, ka, lai nodrošinātu ETRG darbības neatkarību, ETRG nevajadzētu saņemt pilnīgu vai daļēju finansējumu no Kopienas budžeta, paredzēta ETRG (grozījumi Nr. 37., 51., 168., 149.-151., 153.-154.). Padome uzskata, ka, lai nodrošinātu subsidiaritātes un proporcionalitātes principa ievērošanu, nav vajadzīgs, lai ETRG būtu Kopienas aģentūra; tas nebūtu arī samērīgi attiecībā pret ETRG uzdevumiem (grozījumi Nr. 14., 51., 163., 168.). Kas attiecas uz ierosināto divus ar pusi gadus ilgo priekšsēdētāja un vietnieku pilnvaru laiku, Padome uzskata, ka piemērotāks ir īsāks — gadu ilgs pilnvaru laiks (grozījums Nr. 109.).

c) Pārskatāmība un konfidencialitāte

Padome — tāpat kā Eiropas Parlaments — uzskata, ka pirms atzinumu sniegšanas, labākās Kopienas regulējošās prakses noteikšanas un ziņojumu izstrādāšanas ETRG būtu jāapspriežas ar ieinteresētajiem dalībniekiem un jādod tiem iespēja pietiekamā termiņā izteikt piezīmes.

Apspriežu procedūras rezultāti būtu jāpublisko, kā arī pēc VRI lūguma būtu jānorāda tās iesniegtās atrunas (grozījums Nr. 156.). Padome piekrīt Eiropas Parlamenta viedoklim, ka ETRG darbībā vajadzētu būt lielākai pārskatāmībai (grozījums Nr. 31.).

Tāpat Padome atbalsta principu, ka ETRG būtu jāpublicē gada programma un gada ziņojums par darbību, jāatskaitās Eiropas Parlamentam un Padomei, tomēr Eiropas Parlamenta ierosinātā kārtība konceptuāli atšķiras no Padomes piedāvātās (grozījumi Nr. 101.,118., 124., 136., 139.-142., 152.). Līdzīgi Eiropas Parlamentam Padome uzskata, ka ETRG būtu pienācīgi jāievēro konfidencialitātes princips (grozījumi Nr. 39.-40., 96.). Padome jo īpaši uzskata, ka ETRG nevajadzētu ne publicēt, ne atklāt trešām pusēm informāciju, kuru tā apstrādā vai saņem un attiecībā uz kuru ir pieprasīts ievērot konfidencialitāti. Turklāt būtu jānosaka ETRG locekļu, novērotāju un jebkuras citas personas pienākums neizpaust informāciju, ko tās ieguvušas saistībā ar ETRG vai ekspertu darba grupu darbību.

(1) COM(2007) 699 galīgā redakcija.

(2) Dok. 15408/07.

(3) OV C 257, 9.10.2008., 68. lpp.

(4) TEN/327-329 — CESE 984/2008 — 2007/0247 (COD) — 2007/0248 (COD) — 2007/0249 (COD).

(5) COM(2008) 720 galīgā redakcija.